Aki Lindén

Aki Lindén (s. 19. huhtikuuta 1952 Kööpenhamina, Tanska) on suomalainen lääkäri, terveydenhuollon johtaja, valtiotieteen maisteri ja poliitikko. Puoluekannaltaan hän on sosialidemokraatti.
Hän on profiloitunut terveydenhuollon ja terveyspolitiikan aktiivisena keskustelijana ja vaikuttajana. Lindén on julkisen terveydenhuollon puolestapuhuja. 
Lindénin lääkärinura alkoi vuonna 1978 terveyskeskuslääkärinä Turussa. Vuosina 1987–1994 hän työskenteli Porin terveyskeskuksen johtavana ylilääkärinä. Sieltä hän siirtyi vuonna 1995 Länsi-Suomen lääninlääkäriksi. Vuosina 2001–2010 Lindén työskenteli Varsinais-Suomen sairaanhoitopiirin johtajana. Vuosina 2010–2018 hän oli eläköitymiseensä asti HUS:n toimitusjohtajana. Johtotehtävistään huolimatta Lindén teki vielä 2000-luvulle saakka osa-aikaisesti myös käytännön lääkärintyötä.
Lindén oli vuosina 1977–1998 Turun kaupunginvaltuuston jäsen. Hän on SDP:n ehdokkaana Eduskuntavaaleissa 2019. Vaaleissa Lindén keräsi kaikkiaan 8 963 ääntä ja tuli valituksi eduskuntaan.

Koulutus ja työura

Aki Lindén on valmistunut Turun yliopistosta lääketieteen lisensiaatiksi ja valtiotieteen maisteriksi. Hänellä on sekä yleislääketieteen että terveydenhuollon erikoislääkärin pätevyys.
Lääkäriksi valmistuttuaan vuonna 1977 Lindén toimi terveyskeskuslääkärinä Turussa. Porin kaupungin terveyskeskuksen johtavana ylilääkärinä hän toimi vuosina 1987–1994. Porin terveyskeskuksissa otettiin tällöin käyttöön hänen kehittämänsä omalääkärimalli, joka otettiin myöhemmin käyttöön valtakunnan laajuisesti. Omalääkärimallin tatkoituksena oli taata kuntalaisille nopeampi lääkäriin pääsyn ja terveydenhoidon resurssien riittävyys. Turkuun Lindén palasi Länsi-Suomen lääninlääkäriksi vuonna 1995. Merkittävä erityistehtävä oli toimiminen vuonna 1994 sattuneen Estonian meripelastuksen johtoryhmän jäsenenä. 
Sosiaali- ja terveysministeriön alaisessa Terveydenhuolto 2000-luvulle -kehittämisprojektissa Lindén toimi Länsi-Suomen alueen projektijohtajana. Hän on osallistunut useiden julkisten työryhmien työhön jäsenenä tai asiantuntijana.
Varsinais-Suomen sairaanhoitopiirin johtajaksi hänet nimitettiin vuonna 2001. Tehtävässä keskeisiä kehittämiskohteita olivat potilasjonojen lyhentäminen, T-sairaalan rakentaminen ja Tyksin aseman vahvistaminen ylipistosairaaloiden joukossa. Vuonna 2010 hänet valittiin Helsingin ja Uudenmaan sairaanhoitopiirin (HUS) toimitusjohtajaksi. Toimitusjohtajan tehtävästä Lindén jäi eläkkeelle vuonna 2018.
HUS:n toimitusjohtajan asemassa Lindén suhtautui kriittisesti Sipilän hallituksen esittämään sote-uudistukseen, etenkin niin kutsutun laajan valinnanvapauden osalta, ja kertoi työskennelleensä uudistushankkeen kaatamiseksi.

Poliittinen vaikuttaminen

Aki Lindén aktivoitui poliittisesti kouluaikoinaan Suomen suurimmassa koulussa Porin suomalaisessa yhteislyseossa 1960-luvulla. Valtakunnallisena vaikutusfoorumina oli tuolloin Teiniliitto. SKDL:n jäsenenä hän oli mukana myös opiskelijapolitiikassa Turun yliopistolla. Lindén on sanonut, että nykyään nuoruuden radikaalit mielipiteet tuntuvat huvittavilta. Lindén siirtyi SDP:n jäseneksi vuonna 1994. Turun kaupunginvaltuustoon hänet valittiin vuosiksi 1977-1997. Lindén joutui luopumaan valtuustopaikastaan vuonna 1997, olleessaan Varsinais-Suomen lääninlääkäri, koska lainmuutoksen myötä lääninlääkäri ei enää voinut olla kunnanvaltuutettu. Lindén toimi useiden lautakuntien jäsenenä ja puheenjohtajana.
Eduskuntavaaleissa 2019 hän oli puolueen kansanedustajaehdokkaana Varsinais-Suomen vaalipiirissä. Lindén oli yli 9000 äänellään SDP:n äänikuningas Varsinais-Suomessa, ja hänet valittiin kansanedustajaksi eduskuntaan.

Yksityiselämä ja harrastukset

Lindén on naimisissa ja heillä on kaksi aikuista lasta.  Hän on asunut lapsuutensa Kuopion ja Porin sairaaloiden pihapiirissä. Aki Lindenin isoisä oli Suomen puolustusvoimien ensimmäinen ylilääkäri, lääkintäkenraalimajuri Väinö Lindén.
Harrastuksista läheisimpiä ovat liikunta, kirjallisuus ja yhteiskunnalliset asiat.